ועדת הפנים והגנת הסביבה, כנסת 23, פרוטוקול מספר 117, 2020-12-01 12:36

מיכל (מיקי) חיימוביץ': צוהריים טובים.

מיכל (מיקי) חיימוביץ': אני פותחת את ישיבת ועדת הפנים והגנת הסביבה.

מיכל (מיקי) חיימוביץ': הוועדה מתכנסת לדון בדיון המהיר שהגישה חברת הכנסת חוה אתי עטייה הכנסת בנושא המחסור בעובדים זרים בענף הסיעוד.

מיכל (מיקי) חיימוביץ': הנתונים הקרים והיבשים הם שלמעלה משמונה חודשים לא מורשים להיכנס לארץ עובדים זרים חדשים ויש מחסור קשה מאוד של עובדים פנויים, יותר מ-15,000 עובדים.

מיכל (מיקי) חיימוביץ': זה נתון אחד שאני קיבלתי.

מיכל (מיקי) חיימוביץ': תרשו לי, אני לא רוצה רק לדבר על נתונים ועל מספרים אלא אני רוצה לדבר על ההורים שלנו, על הקשישים, על המוגבלים, על הנכים, כל אלה שעובדי הסיעוד עוזרים להם על בסיס יום יומי.

מיכל (מיקי) חיימוביץ': האנשים האלה, אלה ואלה, ראויים לכבוד ובתקופת הקורונה, בה הם גם מבודדים בשל היותם בקבוצת סיכון, המחסור הזה מעמיד משפחות רבות בפני חוסר אונים משווע.

מיכל (מיקי) חיימוביץ': אני חייבת לחלוק אתכם שאני חווה את הנושא הזה באופן אישי.

מיכל (מיקי) חיימוביץ': אני צריכה לעשות כאן גילוי נאות בעניין הזה.

מיכל (מיקי) חיימוביץ': המצב של אימא שלי הידרדר מאוד בחודשים האחרונים ואני מכירה את המצוקה ואת הקושי למצוא כוח סיעוד באופן אישי.

מיכל (מיקי) חיימוביץ': זאת באמת תופת.

מיכל (מיקי) חיימוביץ': יש ימים שאני כאן בוועדה או בכנסת אבל הראש והלב שלי בדיור המוגן של אימא שלי.

מיכל (מיקי) חיימוביץ': כמות השעות, הטלפונים, הפגישות והנסיעות שהשקעתי בנושא הזה בחודשים האחרונים, זה ממש כמו עוד משרה.

מיכל (מיקי) חיימוביץ': המצב הזה באמת כל כך קשה והלב שלי, אני חייבת להודות, נשבר והוא עם כל אותן משפחות שנאבקות יום יום בטלפונים מול חברות כוח האדם והרשויות, מנסות לברר את החוקים, את מה שקורה, מה האפשרויות ומה האופציות, וזה על חשבון העבודה, הילדים ובעיקר על חשבון הקשישים, המוגבלים והנכים שצריכים את העזרה הזאת יותר מכל.

מיכל (מיקי) חיימוביץ': אנחנו זקוקים לכוח סיעוד טוב עם נשמה ועם ניסיון.

מיכל (מיקי) חיימוביץ': משפחות רבות נמצאות במצוקה אמיתית בתקופה הזאת ובמציאות הזאת ואנחנו פה על מנת לזעוק את הזעקה שלהן.

מיכל (מיקי) חיימוביץ': מי שזכה במטפל טוב יודע איזה שקט נפשי זה מביא, גם למשפחה וגם למטופל.

מיכל (מיקי) חיימוביץ': ההיכרות העמוקה הזו שנוצרת עם השנים חייבת למצוא דרך איך אנחנו משאירים כוח עבודה טוב ומנוסה כאשר המדינה לא נותנת פתרון.

מיכל (מיקי) חיימוביץ': אנחנו כאן כדי לשרת את ציבור ולא כדי להערים עליו קשיים.

מיכל (מיקי) חיימוביץ': אני ממש פונה לאנושיות של רשות ההגירה והאוכלוסין של משרד הפנים ואני רוצה להאמין שהיום ביחד הולכים לפתור את המשבר הזה.

מיכל (מיקי) חיימוביץ': אנחנו כאן כדי לשרת בני אדם ולא בירוקרטיה ואת זה אנחנו צריכים לזכור.

מיכל (מיקי) חיימוביץ': בעיקר לגרום לחיי האזרחים כאן לחיות חיים של כבוד וחיים טובים יותר.

חוה אתי עטייה: שלום לכולם.

חוה אתי עטייה: תודה רבה על קיום הדיון.

חוה אתי עטייה: אני חושבת שאת תחליטי שנתמקד במחסור בעובדים זרים בענף הסיעוד הביתי או שאת רצה להרחיב גם את הדיון לגבי המחסור בבתי אבות?

מיכל (מיקי) חיימוביץ': אני חושבת שזה גם וגם.

חוה אתי עטייה: אני אוסיף עוד סוגיה שלהערכתי היא חלק מהפתרון.

חוה אתי עטייה: ב-15 ביולי הגשתי בקשה להצעה לסדר וסגן השר משולם עלה לבמה, השיב במליאה והוא אמר שהם נוקטים כמה צעדים אבל מאז אני חושבת שלא נעשה דבר.

חוה אתי עטייה: עשיתי השוואה בין מארס 2020 עד יוני 2020 לגבי העובדים החוקיים הזרים ששוהים כאן עשרה מול עובדים לא חוקיים.

חוה אתי עטייה: במארס 2020, עם פרוץ משבר הקורונה, 57,400 עובדים חוקיים עם אשרה.

חוה אתי עטייה: לגבי העובדים הלא חוקיים, משולם לא נתן את הנתון.

חוה אתי עטייה: ביוני 2020, עובדים חוקיים 56,236 ו-13,017 עובדים לא חוקיים ללא אשרות שהייה.

חוה אתי עטייה: יש להם כל מיני נימוקים למה הגיעו למספר הזה.

חוה אתי עטייה: קיבלתי הרבה פניות מאזרחים וכולם מדברים מדם ליבם.

חוה אתי עטייה: הרבה תביעות הוגשו לבית הדין לערערים.

מיכל (מיקי) חיימוביץ': לוועדה ההומניטרית.

חוה אתי עטייה: כן.

חוה אתי עטייה: לוועדה ההומניטרית.

חוה אתי עטייה: אני חושבת שמדובר באוכלוסייה קשה, סיעודיים, קשישים, מוגבלים וצריך לתת את הדעת לעשות הכול כאן ועכשיו ולהביא לפתרון הבעיה.

מיכל (מיקי) חיימוביץ': נכון.

מיכל (מיקי) חיימוביץ': מדינת ישראל צריכה להבין שהמציאות הזאת היא אחרת, כולנו במשבר צריך לתת איזשהו פתרון.

חוה אתי עטייה: אני חושבת שעד סוף השנה אין אכיפה.

מיכל (מיקי) חיימוביץ': הם אמרו שעד סוף השנה הם לא יבצעו אכיפה.

מיכל (מיקי) חיימוביץ': עד סוף דצמבר, אבל זה עוד חודש וזה לא מספיק.

חוה אתי עטייה: צריך להוסיף עוד רבעון.

קריאה: כבר יש אכיפה.

קריאה: אני יכולה לומר לכם שאני מכירה מקרים של אכיפה ברמה אכזרית ביותר.

חוה אתי עטייה: יש הרבה הגבלות.

חוה אתי עטייה: צריך להוריד את הבירוקרטיה ואני חושבת שצריך לפנות לשר הפנים, לשר העבודה, למינהל האוכלוסין, לעשות כאן ועכשיו ולקבל החלטה.

מיכל (מיקי) חיימוביץ': בהחלט.

מיכל (מיקי) חיימוביץ': חברת הכנסת קטי שטרית.

קטי קטרין שטרית: תודה רבה לך גברתי היושבת ראש.

קטי קטרין שטרית: אני חושבת שזה באמת נושא מאוד רחב, נושא הומניטרי, נושא שחייבים לתת עליו את הדעת ואני לא חושבת שאפילו הישיבה הנוכחית תוכל לספק תשובה ואולי נצטרך לקיים עוד דיונים.

מיכל (מיקי) חיימוביץ': לכן אני רוצה שאנחנו נתמקד עכשיו בסוגיה עכשווית.

מיכל (מיקי) חיימוביץ': אנחנו לא נתחיל לפתוח עכשיו את כל סוגיית העובדים הזרים בארץ וכוח הסיעוד, אבל יש פה בעיה עכשיו, בעיה דרמטית שצריך לפתור אותה.

קטי קטרין שטרית: אני נחשפתי לראשונה למקרים של עובדים זרים.

קטי קטרין שטרית: לצערי הרב שני הוריי נפטרו אבל אני חושבת שאת חייה של אמי האריכה העובדת הזרה שהייתה לה, פיליפינית מדהימה, אשת מוזיקה שהייתה יושבת אתה כל ערב ולהערכתי האריכה את חייה ועל כך תודה.

קטי קטרין שטרית: עד היום אנחנו בקשר אתה.

קטי קטרין שטרית: היא כבר חזרה לפיליפינים ואנחנו מודים לה, כל בני המשפחה.

קטי קטרין שטרית: אלי הגיעה פנייה שאני בעצמי החלטתי שאני הולכת לטפל בה.

קטי קטרין שטרית: כל כך הרבה חסמים, שזה פשוט בלתי אפשרי לחלוטין.

קטי קטרין שטרית: אם לא הייתי חברתך כנסת, אפילו לא הייתי מקבלת מענה.

קטי קטרין שטרית: זאת אומרת, אין להם מענה לאותן משפחות.

קטי קטרין שטרית: לא אחזור על מה שאמרתם, יש קורונה, יש מחסור, סגירת שערי שמיים, אין כניסה, מחסור בכוח אדם ועוד לא דיברנו על רמת התלות שגם היא בעיה מאוד מאוד קשה שלדעתי היא גם הפתרון אבל נדבר עליה בהמשך.

קטי קטרין שטרית: אני מדברת על אדם בשם שלמה דוד, איש זקן בן 90, איש יקר שלא נזקק לטיפול עד לפני מספר חודשים כאשר לפתע כל הפעולות היום יומיות שלו, הוא נזקק בהן לסיוע.

קטי קטרין שטרית: הגיעה אליו מטפלת, לצורך העניין נקרא לה ג'ולי.

קטי קטרין שטרית: פתאום כאילו מטה של קסם, מצבו השתפר.

קטי קטרין שטרית: הוא התחיל לאכול, הוא התחיל לחייך.

קטי קטרין שטרית: כנראה שגם כל הסיפור של הקורונה עם הדיכאון, פתאום יש אתו מישהי שקצת שיפרה את חייו והוא קם לתחיה.

קטי קטרין שטרית: לפי הסיפור של הבת היינו בטוחים שהאיש יסיים את ימיו.

קטי קטרין שטרית: אבל מה, לאותה עובדת אין לה 24 חודשים ויש לה כבר ותק של שבע שנים ולכן היא צריכה לחזור למדינתה.

קטי קטרין שטרית: מצד שני, אי אפשר לקלוט עכשיו אף אחת חדשה.

קטי קטרין שטרית: אז ריבונו של עולם, תשאירו אותה.

קטי קטרין שטרית: אני מבקשת ומתחננת מגברת תמי היקרה, אני בעצמי, הצוות שלי, מתחננים ולא מקבלים.

קטי קטרין שטרית: אבל תראי זה פלא, שכנה שלה ליד עם אותו סיפור, גם עם מטפלת פיליפינית שלא סיימה 24 חודשים והיא שבע שנים בארץ, סיפור זהה לחלוטין, בהתחלה קיבלה לא שלילי אבל הם שכרו עורך דין ושילמו 17,000 שקלים ותראו איזה פלא, הם קיבלו את האישור.

מיכל (מיקי) חיימוביץ': לא נעים לי להגיד, אבל כך זה עובד.

קטי קטרין שטרית: אם אין היד משגת לשלם לעורך דין כל כך הרבה כסף, אותו קשיש גזרנו היום את דינו למוות כי הוא לא יחזיק מעמד ללא אותה עובדת.

קטי קטרין שטרית: לדעתי זו פשיטת רגל מוסרית בעת הזו.

קטי קטרין שטרית: כולם מדברים על הוראת שעה, על שעת כושר, על ערבות הדדית, על אחדות.

קטי קטרין שטרית: אנחנו מדברים על אנשים שהם מאוד מאוד מוגבלים.

מיכל (מיקי) חיימוביץ': יש אנשים שהם עם דמנציה ואלצהיימר והקשר שלהם עם המטפל הוא גדול.

קטי קטרין שטרית: אי אפשר להשאיר אותם לבד.

מיכל (מיקי) חיימוביץ': זה לא רק שאי אפשר אלא גם להחליף מטפל, זה גורם להם נזק נוראי.

קטי קטרין שטרית: נכון.

קטי קטרין שטרית: המטפלת יודעת מה הוא אוהב לאכול, מתי הוא מתקלח וכולי.

קטי קטרין שטרית: הקורונה תיגמר, היא תצא מהעולם, החיסונים בדרך, חכו עוד קצת ואחר כך נעשה את כל התהליך אבל לאותו אדם אמרו שזהו, גמרנו, בסוף החודש היא הולכת והיא לא תישאר.

קטי קטרין שטרית: המשפחה קורסת ולא יודעת מה לעשות.

קטי קטרין שטרית: את נתת את הסיפור האישי שלך.

קטי קטרין שטרית: זה אומר שהילדים צריכים להפסיק לעבוד ולהיות אתו.

קטי קטרין שטרית: הבן אדם חולה מאוד.

קטי קטרין שטרית: הוא בן 90.

קטי קטרין שטרית: איפה החמלה?

חוה אתי עטייה: רשות האוכלוסין וההגירה, היחס הוא מתחת לכל ביקורת.

חוה אתי עטייה: הם בכלל לא מתייחסים וגם אלה שהגישו בקשה לבית הדין לערערים הם מתעלמים.

חוה אתי עטייה: הם ראש קטן.

חוה אתי עטייה: סיפור אמיתי.

חוה אתי עטייה: ב-15 ביולי, עת הגשתי את ההצעה לסדר, השופט בבית הדין המחוזי קיבל הכרעה על סמך ההצעה לסדר שלי והוא היה צריך להאריך אשרה לקשיש בן 90.

חוה אתי עטייה: הוא אמר שרק בגלל שהוא שמע את ההצעה לסדר, הוא חמל על הקשיש ונתן לו אשרה.

חוה אתי עטייה: הוא פרסם את זה ברבים.

חוה אתי עטייה: אני אומרת שיש הרבה שופטים שהם מסכימים שהנושא פרוץ וצריך להסדיר אותו.

קטי קטרין שטרית: זה או עורך דין או בית משפט, אבל שלמה דוד בן ה-90, אין לו פתרון.

יוליה מלינובסקי: טוב שאתן מדברות על יחס משפיל של משרד הפנים.

יוליה מלינובסקי: זה לחלוטין לא חדש לי.

יוליה מלינובסקי: כל פעם שנתקלים בזה, וואו, איך זה קורה.

יוליה מלינובסקי: זה קורה זה קורה עם הזוגות שצריכים לעבור דרך ייסורים וזה קורה עם הרבה דברים.

יוליה מלינובסקי: אין שם יחס.

יוליה מלינובסקי: אולי תפנימי.

יוליה מלינובסקי: כשזה קורה לכם, אתם פתאום מתעוררים.

יוליה מלינובסקי: זה לא חדש.

יוליה מלינובסקי: היה כאן מנכ"ל משרד הפנים בישיבה הקודמת והיה אפשר לדבר אתו על זה.

יוליה מלינובסקי: תקשיבו.

יוליה מלינובסקי: הסיפור הרבה יותר רחב.

יוליה מלינובסקי: כשהתחילה הקורונה, אתם זוכרים מה היה?

יוליה מלינובסקי: היו התפרצויות בבתי אבות והיו המון אנשים שבגלל ההתפרצות הזאת נפטרו בבתי האבות והסטטיסטיקה מדברת בעד עצמה.

יוליה מלינובסקי: קמה תוכנית מגן אבות ואימהות שמיועדת לטפל, כי מה מסוכן בהתפרצות בבית אבות?

יוליה מלינובסקי: שבעצם זה ברבים, עם אחד נדבק, האוכלוסייה המבוגרת חולה והתוצאות הן ברורות.

יוליה מלינובסקי: היה אצלנו פרופסור מימון כמה וכמה פעמים, שהוא אחראי על התוכנית הזאת, ומה המכשול העיקרי?

יוליה מלינובסקי: חוסר כוח אדם.

יוליה מלינובסקי: בבתי האבות מטפלת אחת עוברת מקשיש לקשיש, מבית אבות לבית אבות ואם יש התפרצות, זה מתפרץ בכמה מוסדות והתוצאה ברורה מאוד.

יוליה מלינובסקי: היום במדינת ישראל חסרות 6,00 עובדות סיעוד במוסדות.

יוליה מלינובסקי: אני כבר לא מדברת על אנשים פרטיים שמהווים נדבך נוסף.

יוליה מלינובסקי: במוסדות שם מתגוררים הקשישים שלנו שכולנו לכאורה דואגים להם ולכן אנחנו ההולכים לסגרים, שם חסרות 6,000 עובדות.

יוליה מלינובסקי: זה מחודש מארס.

יוליה מלינובסקי: הדבר הזה ידוע כבר מזמן.

יוליה מלינובסקי: היה דין ודברים עם משרד הפנים, היה מדובר על כך שהם יאשרו להביא לארץ 3,000 עובדות ובסוף זה הסתיים ב-2,000 עובדות.

יוליה מלינובסקי: אם זה לא מספיק, זה לא בדרך מהירה וזריזה עקב הקורונה אלא הם הלכו על הסכמים בילטרליים שזה סיפור בפני עצמו.

יוליה מלינובסקי: אלה הסכמים בין המדינות, זה מסובך, זה אורך הרבה זמן ולא קורה מהר.

יוליה מלינובסקי: אני יודעת שנחתמו שני הסכמים בילטרליים, עם גיאורגיה ונפאל, ל-2,000 עובדים שצריכות להגיע לכאן.

יוליה מלינובסקי: אבל על העובדות הזרות צריך לשלם עמלות ומשרד האוצר דורש עכשיו מאותם מוסדות סיעוד – שהוא בעצמו מממן דרך תקציב המדינה – שהם ישלמו עמלות על העובדות הזרות ומדובר בהרבה מאוד כסף שאין אותו.

יוליה מלינובסקי: לכן כל הסיפור הזה מתעכב.

יוליה מלינובסקי: יש הסכמים בילטרליים, יש אישור ל-2,000 עובדים, משרד האוצר מתעקש על גביית מיסים כאלה ואחרים מאותם מוסדות שבקושי שורדים וזה המצב.

יוליה מלינובסקי: לכן שאלתי האם נציג משרד האוצר כאן כי אני רוצה להבין מה הנקודה עכשיו בזמן הזה לדרוש לשלם את העמלות האלה מאותם מוסדות שהמדינה בעצמה, דרך משרד הבריאות או משרד הבריאות, מממנת וכך תוקעים את הבאת 2,000 העובדות הזרות שיכולות איכשהו לסייע ולעזור.

יוליה מלינובסקי: בניקודה הזאת שאני ברשותך רוצה לשמוע תשובה.

מיכל (מיקי) חיימוביץ': יש טענות שלא שומעים ב-זום.

מיכל (מיקי) חיימוביץ': תבדקו את זה.

קטי קטרין שטרית: נמצא גם נציג של הביטוח הלאומי?

מיכל (מיקי) חיימוביץ': כן.

קטי קטרין שטרית: יש לי עוד שאלה לביטוח הלאומי שהיא תלויה בנושא הזה.

קטי קטרין שטרית: אני לא יודעת כמה את יודעת, אבל יש רמות של תלת.

מיכל (מיקי) חיימוביץ': ברור שאני יודעת.

מיכל (מיקי) חיימוביץ': תאמיני לי שאני יודעת.

קטי קטרין שטרית: אני למדתי הכול רק בשלושת הימים האחרונים.

קטי קטרין שטרית: יש רמות של תלות.

קטי קטרין שטרית: כשמגיע עובד והוא יודע שהוא בא לקשיש, הוא מגיע והוא רואה בבית שהאדם מוגבל, צריך להרים אותו וכולי.

מיכל (מיקי) חיימוביץ': זה לא העניין שלנו עכשיו.

קטי קטרין שטרית: הם בורחים מאחד לשני ולכן אין מי שיבוא במקומם.

מיכל (מיקי) חיימוביץ': בגלל שיש כזה מחסור גדול, ואת זה אני חווה על בסיס אישי, את עוברת אודישנים אצל המטפלים כי יש מצוקה כזו גדולה.

מיכל (מיקי) חיימוביץ': הם בוחרים את התנאים הכי טובים.

מיכל (מיקי) חיימוביץ': אם יש חדר, אם אין חדר, אם יש ימי חופש או אין ימי חופש וכולי.

מיכל (מיקי) חיימוביץ': זה קושי מאוד גודל.

מיכל (מיקי) חיימוביץ': הנציגים של ארגוני הנכים.

מיכל (מיקי) חיימוביץ': אחד מכם שיכול לייצג את ארגוני הנכים.

שמחה בניטה: כבוד היושבת ראש, אני כבר בהתכתבות תקופה ארוכה.

מיכל (מיקי) חיימוביץ': אני מבינה שכל אחד הוא ארגון אחר אבל הנכים הם נכים.

שמחה בניטה: אני בעמותה שלי מתמחה בתחום של עובדים זרים ואני מייצגת נכים בבתי משפט מול רשות האוכלוסין.

אבנר עורקבי: גם בעמותה שלנו.

שמחה בניטה: אני רוצה שתכריזי בישיבה הזאת על כך ששנת קורונה היא שנת מלחמה ומצב חירום.

שמחה בניטה: קודם כל להודיע על הוראת שעה ומכיוון שזו תהיה הוראת שעה ובזמן מלחמה, כל העובדים - - -

מיכל (מיקי) חיימוביץ': זה לא בסמכות שלי.

מיכל (מיקי) חיימוביץ': רעיונית אני מסכימה אתך.

שמחה בניטה: רעיונית תדברי עם השר הממונה.

שמחה בניטה: יצטרכו להלבין את כל העובדים הלא חוקיים שהם עובדים.

אבנר עורקבי: יש הרבה כאלה.

שמחה בניטה: שמטפלים בנכים ובקשישים.

אבנר עורקבי: במסירות.

שמחה בניטה: אני אומרת לך שאני מייצגת נכים מונשמים, טוטל לוסט, עם מחלות קשות, עם ניוון שרירים.

שמחה בניטה: אני אראה לך בבתי משפט, הנכים שלי, כולם מונשמים, קיבלו סירובים.

מיכל (מיקי) חיימוביץ': קיבלו סירובים בוועדה הומניטרית כשניסו להאריך את התוקף?

שמחה בניטה: בוועדה ההומניטרית.

מיכל (מיקי) חיימוביץ': הם תמיד אומרים שלנכה מורכב הם יאשרו.

שמחה בניטה: אין.

שמחה בניטה: אין.

אבנר עורקבי: גם לילדים.

שמחה בניטה: אני מוכנה שתבואי אתי לבתי המשפט.

שמחה בניטה: אנחנו בעמותה מייצגים בבתי דין לערערים, בדיונים לעתירות מינהליות נגדם.

שמחה בניטה: הם גם שואלים מה פתאום העמותה מייצגת אותם.

שמחה בניטה: אני אומרת לך שחייבים כאן בכנסת לעצור את השערורייה הזאת של רשות האוכלוסין שיש לה פרשנות לחוק שהיא לכל הכיוונים אלא שהיא נגד האוכלוסייה הכי חלשה במדינה.

שמחה בניטה: איפה נשמע שרשות יוצאת במלחמה נגד האוכלוסייה החלשה ביותר?

מיכל (מיקי) חיימוביץ': זה מה שצריך להבין.

מיכל (מיקי) חיימוביץ': באמת, מדובר באוכלוסייה חלשה.

מיכל (מיקי) חיימוביץ': אני כל כך מכירה את זה.

שמחה בניטה: האכזריות שלהם, הרשעות שלהם, הועדה מזמן לא הומניטרית.

שמחה בניטה: כל התשובות שלהם הן שליליות.

שמחה בניטה: הם עושים אפליות בין יהודים לערבים.

שמחה בניטה: כל הערבים מקבלים תשובות שליליות וזה לא משנה אם יש לך 3,000 אחוזי נכות.

שמחה בניטה: אני חושבת שצריכה לצאת מכאן קריאה להלבין את כל העובדים מתחילת הקורונה שסועדים קשישים, נכים וילדים.

אבנר עורקבי: זאת גם הקריאה שלי.

שמחה בניטה: הם סועדים את האזרחים של המדינה הזאת.

שמחה בניטה: כאן זה המקום לתת לנו הגנה ותמיכה נפשית וסיעודית כי מרשות האוכלוסין אין לך מה לצפות.

שמחה בניטה: שם זה לאו אחד גדול והם מתפארים בהתנהגות שלהם.

שמחה בניטה: אם אני מגיעה לשם עם חומר, מנדים אתי ולא מוכנים לקבל ממני, לא מרשים לי לבוא ושלא אביא את עורך הדין שלנו אלא רק נוטריון.

שמחה בניטה: כלומר, הם מכבידים ולא מוכנים שהנכים יקבלו את המינימום שמגיע להם.

שמחה בניטה: מכאן צריכה לצאת קריאה ראשונה, לקרוא לשר.

שמחה בניטה: אני כתבתי לשר מיליון מכתבים ולא קיבלתי תשובות.

שמחה בניטה: הלשכה שלו לא יכולה לטפל.

שמחה בניטה: הם כולם נכנעים ללשכה המשפטית של רשות האוכלוסין, שם נחרצים גורלות של אנשים הכי חלשים במדינה.

שמחה בניטה: דבר נוסף שהם עשו.

שמחה בניטה: הם פתחו את השמיים אבל הם אמרו שאם אתה רוצה להזמין עובד, תשלם 2,000 שקלים לבידוד של 14 ימים, אתה תדאג לו לאוכל בשבועיים האלה, כך שהעובד מגיע לארץ על חשבון החולה שחי מביטוח לאומי.

שמחה בניטה: איך נשמע דבר כזה?

שמחה בניטה: גם נותנת הזדמנות להביא עובדים וגם מטילה את כל הנטל בתקופה הזאת על החולה, הנכה, על המשפחה שבקושי מחזיקה את החולה.

שמחה בניטה: אני חושבת שהכנסת צריכה להתערב כאן כך שכל ההוצאות שמטילים על האוכלוסייה החלשה ביותר בארץ, לא יוטלו.

שמחה בניטה: מיקי, אני כתבתי לך בנקודות את הבעיות אבל אני אומרת שהמהפך שלכם כאן עכשיו יהיה ברגע שתכריזו שיש הלבנה כוללת של כל העובדים שנמצאים כאן.

מיכל (מיקי) חיימוביץ': לצערי הרב אין לי את הסמכות להכריז הכרזה כזאת.

מיכל (מיקי) חיימוביץ': אני מסכימה אתך עקרונית שזה מה שמדינת ישראל צריכה לעשות בנקודת הזמן הזאת.

שמחה בניטה: זה המקום לחוקק את זה.

מיכל (מיקי) חיימוביץ': אני אומרת לך שאם לא תהיה ברירה, אם הנושא הזה בדיון הזה עם רשות ההגירה לא יתקדם, אני בהחלט אשקול, ואני קוראת לחברות שלי להצטרף אלי להצעת חוק שזה בדיוק מה שתעשה.

מיכל (מיקי) חיימוביץ': שתאריך את השהות של העובדים כאן בארץ ותלבין אותם רטרואקטיבית.

שמחה בניטה: וליישר קו.

חוה אתי עטייה: בהוראת שעה.

שמחה בניטה: בהוראת שעה.

שמחה בניטה: הקורונה עדיין לא הלכה ולא נמוגה.

שמחה בניטה: כתבתי מספר נקודות.

מיכל (מיקי) חיימוביץ': תגישי לנו אותן.

מיכל (מיקי) חיימוביץ': קיבלנו.

אבנר עורקבי: אני מבקש לתת את רשות הדיבור לאימא של ילד נכה.

סיגלית פורוזנפר: שלום.

סיגלית פורוזנפר: אני אימא של תמיר.

סיגלית פורוזנפר: הבן שלי בן 19.5 ובעצם אני מייצגת כאן את המשפחות עם הילדים עם צרכים מיוחדים.

סיגלית פורוזנפר: הנושא הרבה יותר מורכב כי העובדות עושות את השיקול, האם לעבוד בתוך משפחה או מול זקן וברור שהבחירה שלהן היא מול זקן כי יש להן פרטיות, יש להן שקט, הן לא רוצות לחיות בתוך משפחה.

סיגלית פורוזנפר: אנחנו כאן נתקלים בקושי, כל המשפחות, להכניס למסלול העבודה עובד שיקבל עליו את כל מה שכרוך בטיפול בילד עם צרכים מיוחדים וגם לחיות בתוך משפחה.

סיגלית פורוזנפר: זה קושי קשה ובלתי אפשרי.

סיגלית פורוזנפר: אני מצאתי לי פתרון.

סיגלית פורוזנפר: מצאתי עובדת שבעצם סיימה את השהות שלה בארץ ועשינו בינינו הסכם לפיו אני הולכת לעזור לה לקבל אישור שהייה בארץ והיא בתמורה לוקחת את התפקיד הזה של טיפול בבן שלי שהוא ילד מאוד מורכב עם נשמה גדולה והטיפול בו הוא 24/7 בלי הפסקות.

סיגלית פורוזנפר: האישה המדהימה הזאת עם האינטרס המשותף שלנו היא לקחה על עצמה את התפקיד הזה בצורה נדירה ומסורה.

סיגלית פורוזנפר: אני חייבת לתת לה את זה כי מגיע לה.

סיגלית פורוזנפר: היא עושה את העבודה שלה ולמה שיגרשו אותה כשהיא עושה עבודה שאף אחד לא רוצה לעשות?

מיכל (מיקי) חיימוביץ': זה גם מסוג העבודות שאין להן תחליף כי ברגע שמכירים כל ניואנס של הילד שלך, רק היא יודעת את זה ורק היא מכירה את זה.

סיגלית פורוזנפר: בזכותה המשפחה נכנסה למסלול חיים.

סיגלית פורוזנפר: יש עוד ילדים במשפחות האלה, הם צריכים אימא פנויה, האימא צריכה להתפנות לעבודה שלה, למשפחתיות שלה, לכל הנושא המשפחתי מסביב.

סיגלית פורוזנפר: ברגע שיש לך עובד ואתה סומך עליו בעיניים עצומות, אתה מפנה את עצמך לכל מה שכרוך בנושא המשפחה.

מיכל (מיקי) חיימוביץ': מה קורה עכשיו?

מיכל (מיקי) חיימוביץ': אתם בתהליך?

סיגלית פורוזנפר: אני מתכתבת עם מינהל אגף ההיתרים כבר חמש שנים ואני מסבירה את כל הדברים ובמה כרוך הטיפול בבן שלי.

סיגלית פורוזנפר: עד שהשגתי מישהי שהכשרתי ואני סומכת עליה, היא 15 שנים בארץ, יש לה ניסיון רב בטיפול, יש לה טכניקה מיוחדת, קשה לי לוותר על דבר הזה.

סיגלית פורוזנפר: במידה ואני מוותרת עליה, כל המשפחה שלי יורדת לטמיון.

מיכל (מיקי) חיימוביץ': מה התשובות שאת מקבלת?

סיגלית פורוזנפר: לא קיבלתי שום תשובה.

סיגלית פורוזנפר: היא עדיין בלי אישור.

סיגלית פורוזנפר: אני בכל זאת מעסיקה אותה כי אני נותנת לעצמי אישור.

שמחה בניטה: הופכים אותנו לעבריינים.

אבנר עורקבי: היא עובדת.

אבנר עורקבי: זה וין-וין למדינה.

סיגלית פורוזנפר: אני רוצה שייתנו לי אישור.

סיגלית פורוזנפר: היא עובדת, היא ראויה.

חוה אתי עטייה: כמה שנים את מעסיקה אותה?

סיגלית פורוזנפר: חמש שנים.

מיכל (מיקי) חיימוביץ': יש לנו לדיון עוד חצי שעה ואנחנו חייבים לקבל תשובות.

מיכל (מיקי) חיימוביץ': אנחנו כולנו נמרר כאן בבכי אבל לא נתקדם.

סיגלית פורוזנפר: מי שעבודתו מסורה, הוא ראוי לאישור.

מיכל (מיקי) חיימוביץ': אני בטוחה ולבי אתכם.

מיכל (מיקי) חיימוביץ': אני מבינה לגמרי את הבעייתיות שדאת מציגה ואני יודעת ששותפים לבעיה הזו שאת מציגה עוד הרבה מאוד משפחות.

מיכל (מיקי) חיימוביץ': אני יכולה להגיד לך שאותו דבר גם לגבי משפחות שמתמודדות עם אלצהיימר ודמנציה, זה מאוד קשה למצוא מטפלים שיטפלו באנשים האלה.

מיכל (מיקי) חיימוביץ': אני רוצה לפנות לעורכת הדין שריי גבאי.

לאה קריכלי: נמצא אתנו ב-זום משה נקש.

משה נקש: צוהריים טובים.

משה נקש: נמצאת יחד אתי עורכת הדין שריי גבאי.

שריי גבאי: אנחנו נתייחס ביחד.

משה נקש: לפני אני אתייחס אני רוצה לומר שכואב לשמוע ואני לא מסכים ולא מקבל אמירות כמו אכזריות או פקידות אטומה ודברים כאלה כי זה ממש לא המצב אצלנו.

משה נקש: אין לנו שום כוונה לעשות זאת.

משה נקש: אנחנו בדרך כלל משתדלים בכל מקרה שאפשר במסגרת מה שהחוק מאפשר לנו לעזור לאותם מטופלים סיעודיים, בין אם הם נכים ובין אם הם קשישים, במסגרת החוקים ובמסגרת התקנות עליהם אנחנו לא יכולים לעבור.

חוה אתי עטייה: אבל אנחנו בתקופת קורונה.

מיכל (מיקי) חיימוביץ': משה, אני רוצה למקד אותך.

מיכל (מיקי) חיימוביץ': אנחנו עכשיו נמצאים במציאות לא נורמלית.

מיכל (מיקי) חיימוביץ': משבר חד פעמי שלא היינו בו בעבר.

מיכל (מיקי) חיימוביץ': האם אתם מבינים שאתם צריכים לשנות משהו בגישה שלכם ובחשיבה שלכם ואולי בהנחיות ובהוראות שלכם?

מיכל (מיקי) חיימוביץ': אם אתם לא תשנו את החוק, אולי אנחנו צריכים לשנות את החוק.

מיכל (מיקי) חיימוביץ': תבוא ותגיד לי שאתה צריך שאני אשנה את החוק, אני אעשה את זה.

מיכל (מיקי) חיימוביץ': אבל אתם צריכים לשנות את הגישה שלכם.

מיכל (מיקי) חיימוביץ': האם אתם מבינים את זה?

משה נקש: אנחנו חד משמעית מבינים את זה ויותר מכך, אנחנו חד משמעית עושים את זה.

משה נקש: אני יכול לספר לך על כל הפעולות שעשינו בתקופת הקורונה וברור שאף אחד מאתנו לא צפה אותה ואף אחד מאתנו לא ידע שזה מה שהולך לקרות ועשינו את כל מה שאפשר ואת כל מה שבידינו במסגרת החוק לאפשר ולהקל.

משה נקש: אני יכול למנות לך כאן את כל הסעיפים בהם הקלנו על מטופלים סיעודיים.

קטי קטרין שטרית: אתם לא מקלים.

קטי קטרין שטרית: אתם נותנים לכל מיני יועצים משפטיים שיוציאו כספים מהמשפחות והם משיגים את האישורים.

קטי קטרין שטרית: זה לא אתם.

קטי קטרין שטרית: אתם מצאתם לכם פתח.

קטי קטרין שטרית: הבאתי שני מקרים.

מיכל (מיקי) חיימוביץ': לא יועצים משפטיים.

מיכל (מיקי) חיימוביץ': עורכי דין.

קטי קטרין שטרית: עורכי דין.

קטי קטרין שטרית: הבאתי שני מקרים דומים כאשר האחד קיבל אישור כי הוא לקח עורך דין ושילם לו 17,000 שקלים והמשפחה של אדון שלמה דוד, אלמן בן 90, היום אין לו עובדת כי אתם לא נתתם אישור.

שריי גבאי: אני רוצה ברשותכם להתייחס ברמה המשפטית כי יש כאן תקיפה גם מבחינה משפטית בהיבט המשפטי של תיקים שמועלים לדיונים.

מיכל (מיקי) חיימוביץ': אנחנו לא נתייחס למקרים ספציפיים.

שריי גבאי: אפשר לדבר על האם נכון לתקן את החוק בתקופה זו או לא נכון.

שריי גבאי: אתם יודעים שכאשר עושים תיקון חוק, זה לא לתקופה ספציפית אלא אם כן עושים זאת כהוראת שעה וזה לא פשוט ועדיין אף אחד לא הכריז את מה שצריך להכריז.

שריי גבאי: כרגע החוק הוא כמו שהוא.

שריי גבאי: אנחנו לא עבריינים.

שריי גבאי: רשות האוכלוסין פועלת לפי החוק.

שריי גבאי: ישבו טובי המחוקקים בכנסת בלא מעט דיונים, גם בוועדת הפנים, וקבעו את החקיקה שנקבעה.

שריי גבאי: לקח שש שנים להעביר את החקיקה הזאת והיו מאחוריה הרבה רציונאלים שכדאי ללמוד אותם לפני שמתייחסים כך גם לרשות האוכלוסין וגם לכל ההליך שנוצר לטובת אותן משפחות.

שריי גבאי: כרגע אין חוק אחר.

שריי גבאי: יש כאלה שנידחים.

שריי גבאי: היכן שאנחנו יכולים להפעיל שיקול דעת והחוק מאפשר לנו להפעיל שיקול דעת, אנחנו הראשונים שעושים את זה.

שריי גבאי: הרשות יצאה בשורת הקלות במיוחד בתקופה הזאת.

שריי גבאי: אין לנו ברירה, זה מה שהמחוקק קבע.

שריי גבאי: לרשות אין מה לעשות למעט להגיע לבית הדין ולומר שאנחנו פעלנו לפי החוק.

שריי גבאי: כל ערכאה משפטית וההחלטה שלה.

שריי גבאי: זה שאחד יאושר ואחד לא, זאת ערכאה משפטית.

מיכל (מיקי) חיימוביץ': עכשיו תשימי נקודה ותקשיבי.

מיכל (מיקי) חיימוביץ': זה שאתם פועלים על פי החוק, זה עדיין לא אומר שאתם יכולים לפעול בלי נשמה.

מיכל (מיקי) חיימוביץ': את מבינה את זה?

מיכל (מיקי) חיימוביץ': אתם צריכים עכשיו להבין שהמציאות היא אחרת ואם החוק הוא חוק, אז אתם צריכים לשנות כאן עכשיו את הגישה שלכם.

מיכל (מיקי) חיימוביץ': זה מה שאני אומרת לך ואני לא שומעת את זה מכם.

מיכל (מיקי) חיימוביץ': כמו שאתם פרסמתם, ואני יודעת את זה, אתם אמרתם עד סוף השנה אתם לא תאכפו את החוק, נכון?

מיכל (מיקי) חיימוביץ': זה מה שאני שומעת מאנשים.

מיכל (מיקי) חיימוביץ': אז אני אומרת לכם שהגיע הזמן שתאריכו את הדבר הזה, לא רק עד סוף דצמבר כי מה יקרה בסוף דצמבר?

מיכל (מיקי) חיימוביץ': מה אתם מצפים שאנשים יעשו?

מיכל (מיקי) חיימוביץ': השמיים סגורים.

מיכל (מיקי) חיימוביץ': מה אתם מצפים שאנשים יעשו?

מיכל (מיקי) חיימוביץ': זה בידיים שלכם.

מיכל (מיקי) חיימוביץ': זה שאת תגידי לי חוק נקבע לפני שש שנים, והיום אנחנו רואים שהחוק הזה לא עומד בשטח, אז אתם צריכים לשנות את הגישה שלכם.

יוליה מלינובסקי: אנחנו מכירים בכנסת חקיקה שעושים בהוראת שעה ביום אחד.

יוליה מלינובסקי: כשמשרד הפנים רוצה משהו, מגישים הצעת חוק ומיד מעבירים.

יוליה מלינובסקי: אל תספרו לי סיפורים ותגידו שזה תהליך מסובך.

יוליה מלינובסקי: אנחנו מכירים את התהליך המסובך הזה.

יוליה מלינובסקי: אני מבקשת התייחסות שלכם בנושא שלי, אם שמעתם, בנושא עובדים זרים לבתי אבות ומוסדות סיעוד.

מיכל (מיקי) חיימוביץ': שאלה קצרה.

מיכל (מיקי) חיימוביץ': אני רוצה לדעת האם אתם שוקלים להאריך ולא לעשות אכיפה בעוד תקופה, לפחות כל זמן שהמשבר נמשך.

שריי גבאי: אני רוצה לומר שלא זו בלבד שעוד לא סיימנו את התקופה, אבל התקופה הוארכה כבר שלוש פעמים.

שריי גבאי: אנחנו כמובן נשקול לחיוב בהתחשב במגיפה להאריך אותה שוב.

שריי גבאי: יש עוד הרבה הקלות אחרות שאנחנו לא מדברים עליהן כאן.

חוה אתי עטייה: את ידעת על קיום הדיון הזה.

חוה אתי עטייה: למה את לא באה עם תשובות?

שריי גבאי: יש הקלות אחרות בדברים משמעותיים.

שריי גבאי: תכף משה ירחיב על כך.

שריי גבאי: עובדים זרים שמבחינת הנהלים והמדיניות היה אסור להם להמשיך לעבוד ואנחנו אפשרנו בתקופה והגדלנו את המאגרים כמה שיכולנו.

שריי גבאי: אי אכיפה זה בסדר ויש סיכוי שנאריך אבל יש גם עוד הרבה דברים אחרים שנעשים במקביל.

שריי גבאי: לעניין החוק.

שריי גבאי: אם צריכה להיות יוזמה או לא, אנחנו לא נגד.

שריי גבאי: מה שיכול לעזור למטופלים סיעודיים, אנחנו כאן נתמוך ונסייע, אבל כל מה שאמרתי זה שכרגע כל עוד החוק הוא כמו שהוא, אין לנו אלא לפעול לפי החוק וגם אמרתי שאין לי שליטה... לאור הנסיבות.

קטי קטרין שטרית: אני רוצה שתעני לי.

קטי קטרין שטרית: אנחנו עדיין לא מגיעים לבית המשפט.

קטי קטרין שטרית: אנחנו מדברים על כך שעורך דין מטפל ואתם מאשרים לו כי הוא עורך דין ואתם מפחדים מעורכי דין.

משה נקש: זה לא נכון.

משה נקש: זאת אמירה לא מדויקת ולא נכונה.

משה נקש: אנחנו נוהגים בצורה שוויונית גם אם בא אלינו מטופל עם משפחתו או עם עורך דין.

משה נקש: מבחינתנו זה אותו דבר.

משה נקש: אנחנו פועלים בצורה שוויונית ובהתאם למה שהחוק מאפשר לנו.

משה נקש: אם אפשר להקל, אנחנו מקילים.

קטי קטרין שטרית: אל תעשו איפה ואיפה.

קטי קטרין שטרית: כרגע בגלל הקורונה אתם חייבים לתת למשפחות זמן להתארגן.

משה נקש: בואי תקשיבי מה אנחנו נותנים למשפחות.

משה נקש: אם אפשר לפרט מה אנחנו נותנים.

מיכל (מיקי) חיימוביץ': אני מבקשת לשמוע מה הם מתכוונים לעשות.

משה נקש: קודם כל, יש כמה דברים שכבר עשינו.

משה נקש: הארכנו כבר מספר פעמים את ההיתרים ואת הרישיונות של העובדים הזרים באופן גורף במדינת ישראל בענף הסיעוד ובענפים אחרים.

מיכל (מיקי) חיימוביץ': אני לא מכירה את זה מהחודשים האחרונים.

משה נקש: אני מספר.

משה נקש: לקחנו קבוצת עובדים שלא יכלה לעבוד בסיעוד ולא יכלה להתחיל השמות חדשות ואפשרנו להם להתחיל לעבוד בסיעוד בעבודות חדשות.

משה נקש: לאחרונה, ביולי, פתחנו את השמיים, עוד במאי, לכניסת עובדים שיצאו לחופשות ולא הצליחו לחזור.

משה נקש: תקופת ההתארגנות הוארכה כבר שלוש פעמים וכרגע היא עד 31 בדצמבר ויכול להיות שהיא תוארך שוב.

משה נקש: יתקיים על זה דיון בהקדם ולפני סוף התקופה הזאת ואנחנו נודיע מה בכוונת הרשות לעשות.

משה נקש: כמובן שנלקח בחשבון כל מה שאתם תיארתם וכל מה שאנחנו מכירים, כולל פתיחת השמיים שמאפשר כניסת עובדים חדשים, כולל הנתונים שיש לנו על מצאי עובדים קיימים במדינת ישראל שפנויים לעבודה בענף הסיעוד.

מיכל (מיקי) חיימוביץ': למה אתם מחכים?

קטי קטרין שטרית: יש כבר עובדים שנמצאים עם אותם קשישים.

קטי קטרין שטרית: הם כבר נמצאים שם.

קטי קטרין שטרית: למה אתם מבקשים מהם ללכת?

משה נקש: אנחנו מבקשים מהם שיפעלו בהתאם לחוק.

קטי קטרין שטרית: אבל השמיים סגורים.

קטי קטרין שטרית: גם כך לא יכולים לחזור.

קטי קטרין שטרית: אותם עובדים הולכים לרחוב.

קטי קטרין שטרית: אני לא מבינה את ההיגיון.

שריי גבאי: אני רוצה להתייחס בבקשה.

שריי גבאי: אתם טוענים טענות שאנחנו באמת רוצים להתייחס אליהן כי זה ברור שיש כאן חוסר הבנה עד הסוף של הדברים והנהלים של הרשות.

שריי גבאי: כרגע אף אחד לא נכנס לאף מטופל ולוקח ממנו עובד זר.

שריי גבאי: יש אי אכיפה וזאת המשמעות.

שריי גבאי: כרגע לא נגענו, בחודשים האחרונים.

שריי גבאי: נאמרה כאן איזושהי אמירה שיש אכיפה אכזרית, אבל על מה מדובר?

שריי גבאי: אנחנו לא נכנסנו לשום בית של מטופל לא לקחנו אף עובד זר בחודשים האחרונים.

שריי גבאי: אגב, לא בקורונה, בטח לא בקורונה, וגם לא לפני כן כי אנחנו לא עושים את זה.

שריי גבאי: זה בטח שלא קרה ואנחנו גם לא נעשה את זה ואם תוארך התקופה, נמשיך לא לעשות את זה.

שריי גבאי: מתי כן יש דרישה?

שריי גבאי: לא שלנו אלא של הערכאות.

שריי גבאי: ברגע שאנחנו חוקקנו את החוק והחוק אומר שעובד זר שנמצא כאן מעל 13 שנים לא יכול להמשיך, ויש לזה הרבה רציונאלים, יש לזה המון רציונאלים שעובדים זרים הולכים ולא רוצים לעבוד בסיעוד אלא הם רוצים לקבל מעמד של קבע – ולא ניכנס לזה עכשיו - ברגע שהמחוקק קבע משהו ובית המשפט אמר שהעובד הזה צריך לצאת, חוץ מלתת לו תקופות התארגנות, שאנחנו עושים את זה בהבנה רבה בתקופה האחרונה, אין לנו מה לעשות עם זה.

קטי קטרין שטרית: אלה לא המקרים.

קטי קטרין שטרית: את מדברת על 13 שנים.

קטי קטרין שטרית: יש מקרים של שבע שנים ואין 24 חודשים.

שריי גבאי: אבל זה חוק.

שריי גבאי: חבר'ה, זה החוק.

שריי גבאי: אלה התנאים שקבועים בחוק ואין לנו שיקול דעת.

מיכל (מיקי) חיימוביץ': אנחנו מבינים שזה החוק אבל אנחנו מבינים שהמציאות עכשיו היא לא מציאות נורמלית.

מיכל (מיקי) חיימוביץ': אתה בעצמך אמרת קודם שאתם הכשרתם קבוצות שלמות, אז כשהחוק מתאים לכם, אתם לפי החוק.

משה נקש: לא.

משה נקש: אנחנו לא עשינו שום דבר שאנחנו לא יכולים לעשות במסגרת החוק.

משה נקש: גם לעובדים שנתנו, אלה עובדים שלפי נהלים לא יכלו ואנחנו אפשרנו להם בכפוף להוראות החוק.

משה נקש: אמרנו שהיום אין אכיפה בענף הסיעוד ואף אחד לא לוקח אף אחד מאף בית בענף הסיעוד.

משה נקש: זה פורסם.

משה נקש: אני רוצה להתייחס למה שאמרה חברת הכנסת מלינובסקי בעניין מוסדות הסיעוד.

משה נקש: זה נכון שעברה החלטת ממשלה להכניס 2,500 עובדים זרים למוסדות הסיעוד, 2,000 למוסדות בריאות ו-500 לרווחה.

משה נקש: רשות האוכלוסין יחד עם משרדי הממשלה, עם משרד החוץ, הובילה מהלך של הסכמים בילטרליים.

משה נקש: אם אתם רוצים שנרחיב למה חשוב שזה יהיה במסגרת הסכמים בילטרליים, אני יכול להרחיב.

משה נקש: נחתמו כאן שני הסכמים בילטרליים בזמני שיא, במונחים של הסכמים בילטרליים.

משה נקש: נערכנו לכל מה שצריך לעשות וכבר כתבנו נהלים עם משרד הבריאות, קבענו קריטריונים ואנחנו יודעים לצאת לדרך.

משה נקש: כן, יש כרגע חסמים שצריך לקבל עליהם התייחסות ממשרד האוצר כמו שציינה נכון חברת הכנסת.

משה נקש: ברגע שהנושא הזה ייפתר, מבחינתנו אנחנו ערוכים לצאת לדרך בעניין הזה.

יוליה מלינובסקי: כמה זמן החסם הזה כבר קיים?

יוליה מלינובסקי: כמה זמן החסם הזה על סדר היום?

יוליה מלינובסקי: תעלי ל-זום בבקשה את טובה ווסר, רפרנטית באגף התקציבים.

משה נקש: לא שמעתי את השאלה.

יוליה מלינובסקי: כמה זמן החסם הזה מול משרד האוצר נמצא על השולחן.

משה נקש: צריך לבדוק עם משרד האוצר.

משה נקש: אנחנו מבחינתנו, כמו שאמרתי, ערוכים.

משה נקש: אנחנו יכולים להתחיל לצאת לדרך.

יוליה מלינובסקי: ממתי אתם ערוכים?

משה נקש: לדעתי ההסכמים נחתמו לפני חודשיים או משהו כזה.

מיכל (מיקי) חיימוביץ': אני רצה להעלות את נציגת משרד האוצר כדי ללבן את הסוגיה הזאת.

טובה ווסר: רפרנטית תעסוקה.

מיכל (מיקי) חיימוביץ': אני רוצה התייחסות לגבי הסוגיה הספציפית הזאת שהעלתה חברת הכנסת יוליה מלינובסקי.

טובה ווסר: אני אבהיר שהאגרות השנתיות והחודשיות כבר אושרו על ידינו ועברו את ועדת האגרות עם אגף התקציבים וכל הגורמים הרלוונטיים ועכשיו חונים אצל שר הפנים.

אבנר עורקבי: למה אגרות?

יוליה מלינובסקי: תגידי עוד פעם את מה שאמרת עכשיו.

קטי קטרין שטרית: הם החזירו אותנו למשרד הפנים.

טובה ווסר: התקנות חונות במשרד הפנים.

טובה ווסר: לא אצלנו.

טובה ווסר: הכול אושר.

טובה ווסר: המחלקה המשפטית שלנו טיפלה בדבר הזה והכול כבר אושר.

יוליה מלינובסקי: תקשיבי, נחתמו הסכמים בילטרליים.

יוליה מלינובסקי: יש להביא עכשיו 2,500 עובדים ולהתחשב בכך שיש לנו מחסור של 6,000 עובדים.

יוליה מלינובסקי: אתם דורשים עמלות או אגרות, איך שזה נקרא, ובלי זה אתם לא מוכנים לשחרר.

טובה ווסר: אנחנו לא עוצרים שום דבר.

יוליה מלינובסקי: אבל המוסדות האלה לא מסוגלים לשלם את העמלות האלה ובלי העמלות אי אפשר להביא עובדים.

מיכל (מיקי) חיימוביץ': אתם עומדים על האגרה הזאת.

מיכל (מיקי) חיימוביץ': על העמלה הזאת?

טובה ווסר: זה החוק.

טובה ווסר: אני אבהיר.

טובה ווסר: החוק קובע שכאשר מכניסים עובדים זרים למשל בתחום הסיעוד שהוא תחום חדש, שעד השנה בכלל לא היו עובדים זרים בתחום הזה ולפני כמה חודשים הועברה החלטת ממשלה להביא 2,500 עובדים, יש חוק שקובע שצריך אגרות שנתיות, אגרות בקשה והכול כבר טופל על ידי רשות האוכלוסין.

טובה ווסר: הבקשה הועברה אלינו ואנחנו הגענו להסכמות.

טובה ווסר: אנחנו לא עצרים את זה.

יוליה מלינובסקי: גברתי, את מבלבלת לנו עכשיו את המוח, וסליחה על הביטוי.

יוליה מלינובסקי: אין הסכמות.

יוליה מלינובסקי: הסכמה זה שבשנה הזאת כאשר אותם מוסדות בתת תקצוב ובתפוסה מלאה, וכולנו יודעים ששם יש התפרצויות של קורונה שאחר כך עולות למדינה פי 1,000, צריך להביא כמה שיותר עובדים ולוותר על העמלות האלה.

מיכל (מיקי) חיימוביץ': קודם לא הביאו כוח סיעוד זר לבתי אבות.

מיכל (מיקי) חיימוביץ': זה דבר חדש.

מיכל (מיקי) חיימוביץ': זה בגלל הקורונה.

טובה ווסר: נכון.

מיכל (מיקי) חיימוביץ': השאלה היא האם ההתעקשות הזאת על האגרות והעמלות, האם אתם מבינים שזה מה שתקע את כל הסיפור הזה.

טובה ווסר: אני לא בטוחה שזה מה שתקע את כל הסיפור הזה אבל זה החוק.

מיכל (מיקי) חיימוביץ': תעלו בבקשה את משה נקש.

מיכל (מיקי) חיימוביץ': אני רוצה להבין את הסוגיה הזאת.

מיכל (מיקי) חיימוביץ': אתה יכול להסביר לי את העניין?

מיכל (מיקי) חיימוביץ': היא אומרת שהיא פועלת על פי חוק.

משה נקש: אני אסביר שוב.

משה נקש: קודם כל, אני אציין ששר הפנים פנה לשרים הרלוונטיים – לשר העבודה ולשר האוצר – וביקש את המינימום ואפילו גם פטור מאגרות.

משה נקש: ועדת האגרות לא הסכימה לאשר את זה.

מיכל (מיקי) חיימוביץ': הנה, גברתי, לא אישרתם.

משה נקש: רק אתמול, לפי מה שהבנתי עכשיו, משרד האוצר אישר אותן וצריך לעבור לוועדת הכספים כדי להתקדם עם העניין.

משה נקש: זה לא משהו שחנה אצלנו.

משה נקש: אמרתי, עשינו כאן הסכמים בילטרליים בזמני שיא.

משה נקש: לא היה דבר הזה.

יוליה מלינובסקי: תחזור על מה שאמרת עכשיו.

מיכל (מיקי) חיימוביץ': הוא אומר שהאגרות אושרו אתמול, זה מה שהיא אמרה, ושזה צריך ללכת עכשיו לוועדת הכספים.

מיכל (מיקי) חיימוביץ': האגרה היא בסכום שנקבע כמו תמיד?

טובה ווסר: יותר נמוך.

יוליה מלינובסקי: זה קרה אתמול?

משה נקש: שר הפנים ביקש לפטור מאגרה שנתית ולתת אגרת בקשה בסכום המינימלי כמו שיש בסיעוד הביתי.

משה נקש: בסוף הוחלט יותר מזה בוועדת האגרות.

משה נקש: זה לא מה שהוחלט אבל מה שהוחלט, אנחנו נרוץ עם זה ונעשה את זה.

משה נקש: כרגע זה לא משהו שאנחנו יכולנו להתקדם אתו עד לרגע זה שזה אושר ועכשיו צריך להעביר את זה את המסלול הרלוונטי.

משה נקש: ברמה הטיפולית אנחנו ערוכים לעשות את זה.

מיכל (מיקי) חיימוביץ': אני רוצה לשאול את נציגת האוצר.

מיכל (מיקי) חיימוביץ': למה רק אתמול?

מיכל (מיקי) חיימוביץ': כמה זמן אנחנו בקורונה?

מיכל (מיקי) חיימוביץ': למה רק אתמול זה אושר?

טובה ווסר: אלינו זה עבר לפני מספר שבועות.

טובה ווסר: אני לא יודעת להגיד בוודאות.

טובה ווסר: אני מוכנה לבחון במייל בדיוק מתי זה עבר.

טובה ווסר: הדבר צריך לעבור אישור משפטי ועשינו את זה כמה שיותר מהר כמו שאנחנו יודעים לעשות.

טובה ווסר: אני לא חושבת שזה היה אתמול אלא לפני כמה שבועות אבל אני אבדוק את זה ואני אחזור אליך עם תשובה.

מיכל (מיקי) חיימוביץ': זה עוד לא עבר אישור משפטי?

טובה ווסר: אני לא יכולה לייצג את הלשכה המשפטית לגבי הזמנים, אבל אני יכולה לבדוק את זה ולחזור אליך.

מיכל (מיקי) חיימוביץ': אני שואלת אם זה עוד לא עבר אישור משפטי.

טובה ווסר: זה עבר.

טובה ווסר: זה לחלוטין עבר אישור משפטי.

טובה ווסר: אני לא חושבת שזה היה אתמול.

טובה ווסר: כבר בשבוע שעבר או לפני שבועיים כבר אישרו את זה, אבל אם חשוב לכם להבין מה מסגרת הזמנים המדויק, אני אבדוק ואחזור אליכם.

מיכל (מיקי) חיימוביץ': חשוב לנו שתבינו שמדובר בחיי אנשים.

מיכל (מיקי) חיימוביץ': זה מה שחשוב לנו.

טובה ווסר: אנחנו לחלוטין מבינים את זה לכן גם ניסינו לעבוד כמה שיותר מהר כדי שהדבר הזה יתאפשר.

מיכל (מיקי) חיימוביץ': אני פונה שוב למשרד הפנים, רשות האוכלוסין וההגירה.

מיכל (מיקי) חיימוביץ': תראו, אני לא יודעת עד כמה אתם מבינים אבל בשטח המצב מזעזע.

קריאה: הם לא מבינים.

קריאה: אם הם היו מבינים, זה היה שונה.

מיכל (מיקי) חיימוביץ': יש כאן מצוקה קשה מאוד שכמו שאמרתי לכם, אני חווה אותה ברמה אישית.

מיכל (מיקי) חיימוביץ': אני לא כאן כמי שמגיע אליה משהו אלא אני באמת יודעת מה אנשים עוברים היום.

מיכל (מיקי) חיימוביץ': אתם צריכים להבין שאתם חייבים לעשות כאן איזשהו שינוי.

מיכל (מיקי) חיימוביץ': או הלבנה או להאריך את הסוגיה הזאת של חוסר אכיפה אבל כרגע המצב כמו שהוא היום לא יכול להימשך.

משה נקש: מה שאת אומרת הוא בהחלט משהו ששווה לשקול אותו ואמרנו שאנחנו נדון בעניין הזה של הארכת תקופת אי האכיפה אבל במסגרת הכלים העומדים לרשותנו אנחנו עושים את כל מה שאפשר.

משה נקש: סתם לסבר לכם את האוזן, במסגרת תיקים שעברו את תנאי הסף והגיעו לדיון בוועדה ההומניטרית, מעל 90 אחוזים מהבקשות אושרו.

משה נקש: לפני הקורונה המספר עמד על חצי מהמספר הזה.

משה נקש: כל מה שלאל ידנו לעשות, אנחנו עושים וממקום הכי מתירני והכי ליברלי שאפשר.

אבנר עורקבי: אנחנו מבקשים הלבנה של העובדים שעובדים.

מיכל (מיקי) חיימוביץ': אני מבינה את הבקשה להלבנה אבל אנחנו צריכים להבין קצת יותר לעומק.

משה נקש: צריך להבין מה ההשלכות של ההלבנה הזאת.

משה נקש: נשמח להתייחס גם לעניין הזה.

שמחה בניטה: כהוראת שעה.

מיכל (מיקי) חיימוביץ': אני חושבת שהחוק הזה, לקח הרבה שנים לחוקק אותו אבל לפעמים אחרי שנים מבינים את הדברים יותר לעומק ויש דברים מסוימים שצריך לחשוב עליהם שוב.

מיכל (מיקי) חיימוביץ': יש לנו עוד שמונה דקות לדיון הזה.

מיכל (מיקי) חיימוביץ': נציג איגוד בתי האבות, אביטוב זלקין.

אביטוב זלקין: שלום לכולם.

אביטוב זלקין: תודה על זכות הדיבור.

אביטוב זלקין: אני אנסה לדבר בקצרה בתוספת לדברים שכבר נאמרו.

אביטוב זלקין: נדבר על מספרים.

אביטוב זלקין: העובדים החסרים בבתי אבות הוא 8,00.

אביטוב זלקין: הוא לא 6,000 והוא לא 2,000.

אביטוב זלקין: המספר, אנחנו יודעים אותו היום כתוצאה ממערכת הדיגומים של מטה מגן אבות ואימהות, על סמך הסקירות שלהם, יש 8,000 בעלי דרכונים זרים.

אביטוב זלקין: כלומר, עובדים זרים.

אביטוב זלקין: זה המספר שיש היום.

אביטוב זלקין: תשאלו אם יש היום, למה צריך אחרים.

אביטוב זלקין: אני רוצה להסביר קצת את האבסורד למרות הדברים החשובים שכבר נאמרו.

אביטוב זלקין: שבע-שמונה שנים איגוד מטה אבות נאבק בכל רשות אפשרית במדינת ישראל כדי לשכנע שיש לנו צורך בעובדים כי ישראלים לא מוכנים לבוא לעבוד בסיעוד.

אביטוב זלקין: כמו שהם לא באים לעבוד בסיעוד ביתי, כך הם גם לא באים לעבוד בסיעוד בבתי אבות.

אביטוב זלקין: לי היו שני הורים שנפטרו, שני הורים זקנים מאוד וסיעודיים.

אביטוב זלקין: כאזרח של מדינת ישראל יכולתי להעסיק לכל אחד מהם עובד זר.

אביטוב זלקין: כמנהל בית אבות עם 190 דיירים אני לא יכול להעסיק ולו אחד.

אביטוב זלקין: מי כן עובד?

אביטוב זלקין: כמו שכבר שמעתם, עובדים אנשים במשמרות כפולות ואז שואל משרד הבריאות איך זה יכול ואומר שזה פוגע בטיפול, וזה נכון, וכמו שכולם כאן יודעים, מדינת ישראל לא הצליחה לגרש את כל הפליטים האריתראים והאוקראינים שנמצאים בשטחה ולכן אומרת מדינת ישראל שבינתיים יעבדו אלה, למרות שאין להם אשרת עבודה ואנחנו קונסים את המוסדות שמעסיקים את אותם עובדים.

אביטוב זלקין: עכשיו באים ואומרים, נלך לקראתכם, נביא עובדים זרים מנפאל ומגיאורגיה – ואנחנו כמובן מאוד מברכים על זה – אבל אותן עמלות שכמו שכולנו שומעים הופחתו או לא הופחתו, לפחות בנתונים שהם נמצאים כרגע בידינו, אותו עובד זר עובד להיות העובד היקר ביותר שקיים.

אביטוב זלקין: יושבים כאן גם נציגי משרד האוצר וגם נציגי משרד הבריאות שבכל התמחורים שלהם טוענים שמטפל סיעודי אמור להרוויח שכר מינימום.

אביטוב זלקין: אם אני אמור לשלם שכר מינימום, מאיפה אני אשלם את אותן עמלות, מאיפה אני אשלם את אותם מגורים ואת כל אותן דרישות נוספות שנדרשות ממני כדי להביא עובדים זרים?

אביטוב זלקין: אז אני כמנהל מגיע למסקנה שכלכלית אני לא יכול להביא עובדים זרים ותבוא המדינה ותגיד על מה אתם בוכים, הצענו לכם, אתם לא לקחתם.

אביטוב זלקין: אז מה הצענו?

אביטוב זלקין: אנחנו משוועים לעובדים האלה.

אביטוב זלקין: כמו שאמרתי, חסרים 8,000 עובדים ואנחנו משוועים להם.

אביטוב זלקין: לפני מספר חודשים שמענו בשמחה שעבר חוק ועכשיו אנחנו שומעים שהוא עובר מכאן לכאן, מכאן, מכאן לשם ואף עובד בשטח אין.

אביטוב זלקין: התוצאה, כמו כבר נאמר קודם, מצוקת כוח האדם המאוד מאוד קשה בבתי אבות פוגעת בטיפול בקשישים, פוגעת בצורה אנושה.

אביטוב זלקין: אני רוצה לפנות כאן לכל הנוגעים בדבר, חברת הכנסת חיימוביץ', חברי הכנסת האחרים בוועדה, נציגי משרד הבריאות, הפנים, האוצר ורשות האוכלוסין וההגירה, תבואו יום אחד לסיור בבית האבות שלי, אני מזמין את כולכם, נמגן אתכם כמו שצריך כדי שתוכלו להיכנס לבית אבות בתקופת קורונה.

אביטוב זלקין: תיכנסו ותבינו את משמעות המחסור בכוח אדם.

אביטוב זלקין: אי אפשר לומר שמונה שנים אנחנו מחכים.

אביטוב זלקין: אמרו כאן נציגים של גופים שונים שיש חוק והחוק דורש עמלות והיטלים.

אביטוב זלקין: מה החוק לא דורש את אותן עמלות והיטלים ממי שמעסיק עובד זר בבית?

אביטוב זלקין: אני לא מנסה להטיל עליו היטלים נוספים חס וחלילה, אבל אני יודעת, כמי שעשה את זה, כמי שהעסיק.

נעמי מורביה: הנכים משלמים.

אביטוב זלקין: יש עמלות מסוגים שונים.

אביטוב זלקין: הקריאה היא באמת ובתמים, אנא, שחררו את החסמים, תנו לנו לעבוד ולטפל בזקנים בכבוד.

חוה אתי עטייה: ב-7 בדצמבר יש דיון בוועדת הכספים שתדון בנושא.

מיכל (מיקי) חיימוביץ': אני מאוד מודה לך.

מיכל (מיקי) חיימוביץ': אני מתנצלת על כך שאני נאלצת לסיים אבל בשעה 13:30 מתחיל כאן דיון נוסף.

מיכל (מיקי) חיימוביץ': אני רוצה להודות לך שוב בחרת הכנסת אתי עטייה על שיזמת את הדיון החשוב הזה.

מיכל (מיקי) חיימוביץ': כמו ששמענו, מדובר בנושא שהוא בנפשם של אזרחים רבים, דיני נפשות של ממש.

מיכל (מיקי) חיימוביץ': אני חושבת שזה הזמן לחשוב מחוץ לקופסה.

יוסף טייב: צריך לקיים דיון יותר ארוך בנושא הזה.

מיכל (מיקי) חיימוביץ': נכון.

מיכל (מיקי) חיימוביץ': אני חושבת אתה צודק.

מיכל (מיקי) חיימוביץ': צריך לחשוב מחוץ לקופסה ולהציע פתרונות בלוחות זמנים מהירים על מנת לתת פתרון לאזרחים הכי חלשים במדינת ישראל במצוקה שלהם.

מיכל (מיקי) חיימוביץ': משרד הפנים, אני חייבת להגיד לכם, אתם כבר הוכחתם שכאשר לשר חשוב נושא מסוים, הוא יכול להתקדם וממש ממש מהר להביא חוקים בזמן שיא.

מיכל (מיקי) חיימוביץ': אני חושבת שמן הראוי שהמשרד יתייחס למצוקה הנוראית הזאת שעולה מן השטח ויתעדף את הפתרון לנושא החשוב הזה בהקדם האפשרי.

מיכל (מיקי) חיימוביץ': אני מבקשת לקבל תוך שבוע עדכון ממשרד הפנים בנוגע להארכת תקופת אי האכיפה.

מיכל (מיקי) חיימוביץ': תוך שבוע.

מיכל (מיקי) חיימוביץ': אל תחכו לסוף דצמבר.

מיכל (מיקי) חיימוביץ': תוך שבוע אני מבקשת עדכון ממשרד הפנים בנוגע להארכת תקופת אי האכיפה וכן לגבי מהלכים משמעותיים יותר שבכוונת המשרד לבצע.

מיכל (מיקי) חיימוביץ': ככל שנדרש להסדיר את הנושא בהוראת שעה, תכינו אותה ותביאו אותה לוועדה ואני מתחייבת להעלות את זה לדיון ואישור מיידי.

מיכל (מיקי) חיימוביץ': אם לא תהיה ברירה ונראה שאין שיתוף פעולה של משרד הפנים בצורה יעילה וזריזה, אנחנו נאלץ לקדם תיקון חקיקה פרטית.

קטי קטרין שטרית: אפילו הצעת חוק ממשלתית.

קטי קטרין שטרית: אולי לדיון הבא צריך להביא את מור יוסף.

מיכל (מיקי) חיימוביץ': אולי ממשלתית.

מיכל (מיקי) חיימוביץ': אני חושבת שעל זה נוכל לקבל אחידות דעים.

מיכל (מיקי) חיימוביץ': הצעת חוק ממשלתית שההשלכות שלה יהיו גדולות ורחבות יותר.

קטי קטרין שטרית: זה פשוט לא הגיוני להשאיר את כל האנשים האלה במצב הזה.

שמחה בניטה: תודה רבה לך יושבת הראש.

יוסף טייב: אני ישבתי ועקבתי אחרי הדיון הזה.

יוסף טייב: הצורה בה פונים אל עובדי משרד הפנים שעושים יום ולילה.

יוסף טייב: הצורה בה אתם פונים אליה, היא לא מקובלת.

יוסף טייב: לכן עליתי ממשרד שלי.

יוסף טייב: יצאתי מפגישת זום ובאתי לכאן.

קטי קטרין שטרית: אתה יודע שיש לנו הרבה דברים משותפים אבל אני אומרת לך שהתשובות היו אטומות.

קטי קטרין שטרית: אמרו שיש חוק ואני לא עוברת על החוק.

קטי קטרין שטרית: מה זה?

יוסף טייב: הם עובדי מדינה.

מיכל (מיקי) חיימוביץ': קטי הביאה בשם אומרם דברים שהם קיבלה.

קטי קטרין שטרית: השר אמר לי שאין מה לעשות.

קטי קטרין שטרית: הם לא מוכנים לשמוע.

מיכל (מיקי) חיימוביץ': משפחות נמצאות בכזאת מצוקה והן חוות את זה כאכזריות.

קטי קטרין שטרית: אתה שמעת איך היא ענתה?

קטי קטרין שטרית: היא ענתה בצורה מאוד מתנשאת.

מיכל (מיקי) חיימוביץ': תודה רבה לכם.

מיכל (מיקי) חיימוביץ': אנחנו חייבים לעבור לנושא הבא שעל סדר היום.